Stonehouse verras met kanonpoot | Netwerk24
Stonehouse verras met kanonpoot
Deur Marnus Kok 23 Julie 2021 17:45
Gerrie Labuschagne in aksie vir die Leeus in 'n oefenwedstryd vroeg in 2017 in Johannesburg. Foto: Gallo Images
Jimmy Stonehouse, afrigter van die Pumas, het 'n haas uit die hoed gepluk deur 'n speler wat 'n paar jaar gelede oor sy kanonpoot nuusopskrifte gehaal het, op heelagter te kies om die Westelike Provinsie te help tem.
Die 25-jarige Gerrie Labuschagne sal die laaste vesting vir die Laevelders beman wanneer die twee spanne mekaar Sondag in die Curriebeker-reeks in Mbombela aandurf.
Hy het in 2014 bekendheid verwerf toe hy tydens 'n oefensessie op Shimlapark in Bloemfontein 'n 80 meter lange stelskop deur die pale gejaag het.
Hy is een van ses veranderinge (wat 'n posisionele skuif insluit) aan die Pumas se beginspan wat twee weke gelede in die Rosestad teen die Vrystaat-Cheetahs verloor het.
Labuschagne sal die nr. 15-trui dra in die ervare Devon Williams se plek, terwyl Jade Stighling die nuwe regtervleuel in Tapiwa Mafura se plek is. Stighling was die linkervleuel teen die Vrystaat, met Etienne Taljaard wat nou die nr. 11-trui sal dra.
Op buitesenter vervang Erich Cronjé vir Alwayno Visagie. Daar is ook 'n nuwe losskakel, met Niel Marais wat die regmerkie bo Eddie Fouché gekry het.
Die enigste verandering aan die agttal is Darrien Landsberg, wat op slot sal sak in die plek van Brandon Valentyn.
Gerrie is lank, hy is baie goed onder die hoë bal en het 'n kanonvoet aan hom.
Stonehouse sê hy is beïndruk met hoe Labuschagne in oefeninge vertoon. Labuschagne het vir die Vrystaat junior rugby gespeel en 'n proesel van senior provinsiale rugby vir die Bloemfonteiners, Leeus en ook die einste Pumas gehad voordat hy in Japan gaan speel het.
"Gerrie is lank, hy is baie goed onder die hoë bal en het 'n kanonvoet aan hom. Devon en ook Eddie het in al in ons wedstryde gespeel en verdien 'n ruskans," sê Stonehouse.
• Pumas: Gerrie Labuschagne, Jade Stighling, Erich Cronjé, Matt More, Etienne Taljaard, Niel Marais, Ginter Smuts, Willie Engelbrecht, Phumzile Maqondwana, Francois Kleinhans, Pieter Jansen van Vuren (k), Darrien Landsberg, Ig Prinsloo, Simon Westraadt, Dewald Maritz. PLAASVERVANGERS: Eduan Swart, Ruan Kramer, Etienne Janeke, Brandon Valentyn, Kwanda Dimaza, Devon Williams, Eddie Fouché, Sebastian de Klerk.